als_Latn dik_Latn sag_Latn
Hillary Klinton, kandidatja më e mundshme presidenciale për zgjedhjet e 2016-s në radhët e demokratëve amerikanë, ka përdorur e-mail-in personal për funksionet e saj zyrtare si Sekretare e Shtetit, ka thënë Departamenti Amerikan i Shtetit. Fakti u zbulua nga e përditshmja amerikane “New York Times”, e cila thotë se me këtë veprim, zonja Klinton mund të ketë shkelur ligjet federale, të cilat kërkojnë arkivimin e dokumenteve zyrtare qeveritare. Sipas gazetës, në atë kohë ndihmësit e saj nuk bënë asgjë për t’i ruajtur e-mail-et e saj personalë në serverat e Departamentit të Shtetit, siç kërkohet edhe nga Ligji për Dokumentet Federale. Gazeta theksonte se zonja Klinton ka përdorur në mënyrë ekskluzive një llogari private e-mail gjatë katër vjetëve në krye të departamentit dhe nuk kishte një adresë elektronike qeveritare. Megjithatë, një zyrtar i lartë i Departamentit të Shtetit reagoi gjatë së hënës, duke thënë se Hillary Clinton nuk ka pasur një llogari zyrtare e-mail-i në DASH, gjatë kohës që shërbente si kryediplomate e Amerikës, ndaj dhe përdorte e-mail-in personal përgjatë 4 viteve në detyrë. “New York Times” ishte e para media amerikane që raportoi për përdorimin e e-mail-it të Clinton-it, mbrëmjen e së hënës. Agjencia shtetërore përcakton që e-mail-et personale mund të përdoren vetëm në “situata emergjence” dhe, kur përdoren, “mbahen dhe menaxhohen në përputhje me praktikat e agjencisë së ruajtjes”. Nick Merrill, zëdhënës i Clinton-it, tha për CNN se “ashtu sikurse dhe sekretarët e Shtetit përpara saj, ajo përdorte llogarinë e saj personale kur kishte marrëdhënie me ndonjë zyrtar të Departamentit”. “Ndërkohë, për çështje qeveritare, ajo lidhej me ta duke i kontaktuar në llogaritë e tyre zyrtare të DASH, me shpresën se ato do të ruheshin”, tha ai në një deklaratë me shkrim. Gjithsesi, Merrill shton se të dhënat e saj ishin ruajtur dhe iu dorëzuan Shtetit.
als_Latn